Віця Шніп, які з’явіўся на свет у Пугачах, да 7 гадоў жыў у вёсцы Легезы, а да першага класа вярнуўся на радзіму, дзе і скончыў васьмігодку ў 1975-м. У тым жа годзе ён паступіў у Мінскі архітэктурна-будаўнічы тэхнікум і наступіў для яго новы этап жыцця, пасля другі, трэці... Але не пра іх сёння мой аповед, а пра тыя часы, калі пачала фармавацца асоба будучага вядомага беларускага пісьменніка Віктара Шніпа. Пра вёску Пугачы Валожынскага раёна Мінскай вобласці, у якой гэты працэс і адбываўся, пра яе культурнае мінулае ды сучаснасць. Галоўны рэдактар выдавецтва “Мастацкая лiтаратура” згадваў 1960 — 1970-я гады, а днямі суправаджаў мяне ва ўстановы, што наўпрост і ўскосна спрыялі нараджэнню ў ім перш за ўсё паэтычнага дару.